  Майя Бывальцева Удмуртиысь коньдэт чотын ужасьёслы куинетӥзэ улон юртэз Ижкарын вуттозы куарусёнэ. 12-тӥ пӧсьтолэзе со сярысь ивортэ элькун тӧролэн но кивалтэтлэн пресс-службазы. Чакланъёсъя, 218 выль патеръёс пӧлысь 113-зэ басьтозы дышетон удысын ужасьёс, 68 — лулчеберет удысын тыршисьёс, 35 — эм удысын ужасьёс, эшшо 2 физкультурая, спортъя но егитъёсын ужан политикая министерстволы сётозы. Юртэз лэсьтыны коньдонлэсь оглюкетсэ элькун коньдэтысь висъяло, со улосвыллы служебной улон интыя фонд кылдытыны луонлык сётэ. Кылемез патеръёс коньдэт чотын ужасьёслы капчиятэм дунын вузасько, вузпӧрынлэсь дунтэменгес. Удмуртиысь дышетонъя но наукая министрлэн нырысетӥ воштӥсез Зоя Суворова верамъя, куинетӥез улон юрт вуэ ни ке но, капчиятэм дунын улон интылы 400 пала дышетӥсьёс кулэясько на. Министерство бордын ужась мерлыко кенеш соос пӧлын быръён ортчытэ, лыдэ басьтӥсько али улон интыя югдурзы, удысын ужам аръёссы, данъетъёссы, нылпиоссылэн лыдзы, озьы ик тыриськыны быгатэмзы. Строитель микрорайонысь Зоя Космодемьянская урамын 10 этажъем юрт ӝутэмын ни. Вадьсаз ик сылэ коньдэт чотын ужасьёслы пуктэм мукетыз корка, со 2014-тӥ арын гудырикошконэ вуттэмын вал. Тегъёс: Мерлык Ижкар улонинты Удмуртия коньдэт лэсьтськон  